b'\n_START_ARTICLE_\nFilip Uratnik\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v \xc5\xa0empetru v Savinjski dolini (1896\xe2\x80\x931900), gimnazijo pa v Celju (1900\xe2\x80\x931906) in Ljubljani (1906\xe2\x80\x931908). Pravo je \xc5\xa1tudiral na Dunaju (1908\xe2\x80\x931912), kjer je diplomiral leta 1919. Nato je slu\xc5\xbeil kadrovski rok do 1914, bil istega leta imenovan za prisednika brez glasovalne pravice pri okro\xc5\xbenem sodi\xc5\xa1\xc4\x8du v Mostarju, a je zaradi mobilizacije moral v Pulj, kjer je ostal do 1918. V decembru 1918 je postal koncipist pri Narodni vladi Slovenije, nato je prevzel reorganizacijo in vodstvo delavskega konzumnega zadru\xc5\xbeni\xc5\xa1tva. Na lastno pro\xc5\xa1njo je bil imenovan za za\xc4\x8dasnega predstojnika mestnega magistrata na Ptuju, kjer je vodil tudi gospodarski referat; od maja 1923 je bil tajnik strokovne (sindikalne) komisije za Slovenijo; od oktobra 1924 do marca 1926 za\xc4\x8dasni, nato pa do maja 1945 stalni tajnik Delavske zbornice za Slovenijo v Ljubljani. Leta 1945 je postal predstojnik statisti\xc4\x8dnega urada Minstrstva za industrijo in rudarstvo narodne vlade Slovenije, in 1945\xe2\x80\x931950 vi\xc5\xa1ji planer\xe2\x80\x93ekonomist Komisije za gospodarski na\xc4\x8drt (Planske komisije) pri predsedstvu vlade LRS, 1. marca 1950 se je upokojil. Po upokojitvi je \xc5\xa1e delal pri uradu za cene in kot zunanji sodelavec Kmetijskega in\xc5\xa1tituta Slovenije v Ljubljani, pripravljal socialne in agrarno ekonomske \xc5\xa1tudije s podro\xc4\x8dja dav\xc4\x8dne politike in socialnozdravstvenih vpra\xc5\xa1anj kmetov. Od mladosti je pripadal socialnodemokratski stranki, bil \xc4\x8dlan predvojne socialnodemokratske zveze kulturnih dru\xc5\xa1tev Svoboda in njenega izvr\xc5\xa1ilnega odbora, po letu 1945 pa \xc4\x8dlan upravnega odbora Dru\xc5\xa1tva ekonomistov Slovenije._NEWLINE_Napisal je \xc5\xa1tevilne bro\xc5\xa1ure in strokovne \xc4\x8dlanke za razli\xc4\x8dne liste in interne publikacije Kmetijskega in\xc5\xa1tituta Slovenije.'